Predkladacia správa

Uznesením vlády č. 779/2005 k  dodatku návrhu rozpočtu verejnej správy na roky 2006 až 2008 v bode B.11 vláda SR uložila predložiť na rokovanie vlády  „Analýzu výsledkov štátnych programov s kvantifikáciou použitých finančných prostriedkov za roky 2002-2004 podľa jednotlivých administrátorov a zhodnotenie efektívnosti vynaložených finančných prostriedkov“. 

V roku 2003 bolo v rámci štátnych programov začaté riešenie 58 úloh výskumu. a vývoja. V roku 2004  bolo začaté riešenie ďalších 10 úloh. Riešenie prevažnej väčšiny úloh končí v roku 2005 (54 úloh). Riešenie 11 úloh pokračuje II. etapou   riešenia aj po roku 2005 v súlade s uzatvorenými zmluvami. Z týchto úloh sa v roku 2006 končí riešenie piatich úloh, v roku 2007 dvoch  úloh , v roku 2008 jednej úlohy a v roku 2010 troch úloh. 

Vzhľadom na vyššie uvedenú skutočnosť nebolo možné finálne vyhodnotiť štátne programy a zhodnotiť na základe realizačných výstupov jednotlivých úloh efektívnosť vynaložených finančných prostriedkov. Aj napriek tomu, Ministerstvo školstva SR vypracovalo predkladaný informatívny materiál na základe podkladov od príslušných správcov rozpočtových kapitol – administrátorov štátnych programov a podprogramov výskumu a vývoja.

	Materiál dáva priebežný prehľad o cieľoch a zameraní štátnych programov výskumu a vývoja, ich financovaní, špecifikácii predpokladaných prínosov pre ekonomický a spoločenský rozvoj. Taktiež uvádza podrobnejšie údaje o financovaní, cieľoch  a charakteristike riešenia, predpokladaných realizačných výstupoch, o počte publikácií a patentov a vynálezov vyplývajúcich z doterajšieho riešenia jednotlivých úloh výskumu a vývoja štátnych programov.
	
	Vzhľadom na prijatie nového zákona č. 172/2005 Z.z. o organizácii štátnej podpory výskumu a vývoja, ktorý je účinný od 1. júla 2005, Ministerstvo školstva začalo prijímať celý rad reformných opatrení, ktoré na jednej strane zabezpečia objektívne zhodnotenie výsledkov štátnych programov výskumu a vývoja, ktorých riešenie začalo v minulých rokoch a súčasne na základe hodnotenia aj zahraničnými expertmi bude rozhodnuté o selektívnom dofinancovaní úloh riešených v rámci štátnych programov, ktorých doba riešenia by mala pokračovať aj po roku 2005. Z pripravovaných opatrení sú najdôležitejšie:
-	internacionalizácia súčasných štátnych programov výskumu a vývoja prostredníctvom doplnenia zahraničných expertov do rád štátnych programov,
-	zvýšenie objektívnosti hodnotenia – či už priebežného, alebo záverečného – prostredníctvom zvýšenej miery využívania zahraničných hodnotiteľov,
-	vypracovávania záverečných správ v rámci riešených úloh aj v anglickom jazyku, aby pre potreby záverečného hodnotenia bolo možné použiť zahraničných expertov, ktorí neovládajú slovenský, prípadne český jazyk
-	zabezpečenie posúdenia vecného, termínového a finančného spresnenia II. etapy riešenia oponentským konaním za účasti zahraničných odborníkov.

Súčasne Ministerstvo školstva SR začína v zmysle Akčného plánu pre oblasť vedy, výskumu a inovácií, ktorý vláda SR schválila 13. júla 2005, na novom systéme štátnych programov výskumu a vývoja a štátnych programov rozvoja infraštruktúry výskumu a vývoja, ktorý bude využívať v prevažnej miere zahraničných členov rád štátnych programov a hodnotiteľov.   

Hodnotenie efektívnosti vynaložených verejných finančných zdrojov na riešenie úloh v rámci štátnych programov výskumu a vývoja nie je možné realizovať jednorázovo, ale po ukončení ich riešenia je potrebné hodnotiť realizačné výstupy niekoľko rokov. Až následne bude možné vyhodnotiť (najmä v prípade úloh, ktoré mali mať realizačný výstup do praxe v podobe vzniku nových pracovných miest), či boli úlohy splnené.